“Pay back the money,” sê ANC vir DALechesa Tsenoli, adjunkspeaker van die Nasionale Vergadering, het die DA daarvan beskuldig dat die party die publiek se geld mors deur sy besluit om nie die dinee ná die staatsrede Donderdagaand by te woon nie. “Ons het toevallig sopas ’n formele brief van die DA ontvang wat ons in kennis stel dat dit [die dinee] ’n verkwistende uitgawe is, en dat hulle ander partye gaan vra om dit ook nie by te woon nie… en ons kry die brief vandag, twee dae voor die funksie,” het Tsenoli Dinsdag aan verslaggewers gesê. “Ons sou graag die inligting verlede jaar al wou gehad het terwyl ons besig was met die voorbereidings vir die dinee. Die DA is in der waarheid verantwoordelik vir ernstige vermorsing in die parlement. Hulle moet verantwoording doen daarvoor. As ons ons sin kon kry, sou ons hulle gevra het om vir elke bord van die driegangmaaltyd te betaal, aangesien hulle ons nie vroegtydig laat weet het nie. Dit is baie sleg.” Johan Steenhuisen, die DA se hoofsweep, het egter gesê hy het eers verlede week verneem dat daar ŉ dinee gehou gaan word vir 500 gaste na afloop van pres. Jacob Zuma se staatsrede. Volgens hom het die party onmiddellik te kenne gegee dat sy LP’s nie die geleentheid sal bywoon nie. Steenhuisen het gesê die misverstand beklemtoon die DA se klagte dat opposisiepartye nie betrokke is by die beplanning van die staatsrede nie. “Pay back the money” is nie ŉ nuwe slagspreuk in die parlement nie. Die EFF het in Augustus verlede jaar chaos in die Nasionale Vergadering veroorsaak toe hulle Zuma se toespraak onderbreek en gedreunsing het: “Pay back the money”. Die EFF eis dat Zuma ŉ gedeelte van die R246 miljoen wat aan opgraderings aan Zuma se Nkandla-woning spandeer is, moet terugbetaal.